Source: http://ispigl.eu/denik/?q=node/20623
Timestamp: 2020-08-05 10:15:32+00:00
Document Index: 13803626

Matched Legal Cases: ['súd ', 'súd ', 'súd ', 'súd ', 'Súd ', 'súd ', 'súd ', 'súd ', 'súd ']

Kauza BMG a Horizont: Majského odsúdili na 9 rokov v SR | iSPIGL
Kauza BMG a Horizont: Majského odsúdili na 9 rokov v SR
Vložil/a autor, Čt, 07/30/2020 - 02:25
Kauza tunelovania nebankových subjektov siaha až do roka 2001. Jozef Majský však dodnes nebol právoplatne odsúdený. Z väzby sa dostal po zásahu dnes už bývalého generálneho prokurátora Dobroslava Trnku. Odvtedy sa komplikovala jeho účasť na pojednávaniach. Najvyšší súd dnes pokračoval v súdnom procese pre tunelovanie nebankových subjektov BMG Invest a Horizont. Senát v zložení sudkýň Aleny Šiškovej, Jany Serbovej a Gabriely Šimonovej, krátko predpoludním rozhodol tak, že odvolanie Majského zamietol ako nedôvodné.
„Spravodlivosť dobehla ďalšieho, čo si celý život myslel, že je nad zákonom a snáď obštrukciami sa spravodlivosti vyhne. Nestalo sa tak,“ reagoval na verdikt dozorujúci prokurátor prípadu Ján Šanta. Očakáva, že obhajoba využije všetky možné mimoriadne opravné prostriedky. „Ale obavy zo zvrátenia tohto právoplatného rozsudku nemám,“ zdôraznil. Šanta podal obžalobu pre tunelovanie nebánk v novembri 2004. Rozsudok teda padol po necelých 16 rokoch. „Je to kus môjho života,“ povedal.
Podľa súdu nebol produkovaný žiadny dôkaz, že by do nebánk investovali. Majský kúpil Horizont cez nastrčené osoby za symbolickú korunu a cez nastrčené firmy. „Získal tým 40 miliónov korún v hotovosti a 800 miliónový majetok,“ zdôraznil súd. Jeho konanie je preukázané priamymi dôkazmi, a to predovšetkým výpoveďou Vladimíra Fruniho aj Mariána Šebeščáka, ktorí pôvodne stáli za nebankovým impériom. Majský Frunimu nahovoril, že zariadi aby vláda uznala pohľadávku voči Slovenským telekomunikáciám. To sa však nestalo.
Podľa prokurátora Jána Šantu dnes neexistovali dôvody, aby sa v procese nepokračovalo. Šanta považuje pôvodný rozsudok Špecializovaného trestného súdu za správny a zákonný. Obžalovaný Jozef Majský na súd opäť neprišiel, ani sa neospravedlnil. Dozorujúci prokurátor Ján Šanta to považuje za vrchol arogancie. „Za daných okolností si neviem predstaviť, aby sme toto akceptovali a nekonali,“ vyhlásil.
Senát však predpoludním prekvapujúco stratil trpezlivosť s Majským a rozhodol, že verejné zasadnutie bude, hoci sa obžalovaný podnikateľ nedostavil. Potom čo súd prečítal 41-stranové Majského odvolanie, prišli konečné návrhy oboch strán. Dozorujúci prokurátor Šanta zdôraznil, že verdikt Špecializovaného trestného súdu, ktorý Majskému vymeral deväť rokov väzenia, považuje za zákonný a dôvodný.
Na Majského je vydaný aj európsky zatykač. V polovici júna ho zadržala česká polícia. Krajské štátne zastupiteľstvo v Ostrave podalo na Krajský súd v Ostrave aj návrh na vzatie Majského do predbežnej väzby. Súd však na to dôvody nevidel.
Teraz sa koná o vydaní Majského na Slovensko. Vydávacie konanie ešte neskončilo. To, že prebieha šetrenie v rámci vydávacieho konania však podľa Šantu neznamená, že Majský nemohol prísť na pojednávanie.
Ako dodal, ak by prišiel, bol by to silný dôvod na zrušenie európskeho zatykača. „Jeho dobrovoľná účasť na pojednávaní má podľa mňa prioritu,“ myslí si prokurátor. Majský sa však rozhodol neprísť.
Trnkov pokyn na prepustenie z väzby
Už na predchádzajúcom pojednávaní pripomenul Šanta okolnosti Majského prepustenia z väzby pred 16 rokmi.
„Čo zasiali Dobroslav Trnka s Marianom Kočnerom v roku 2004, to žneme dnes,” vyhlásil prokurátor pred súdom. Pripomenul medializované informácie o tom, že Kočner pred rokmi dal pokyn vtedajšiemu generálnemu prokurátorovi Trnkovi.
Ten sa následne obrátil na krajského prokurátora s pokynom o prepustenie z väzby. Šanta hovoril, že tam sa začali obštrukcie, ktoré dodnes pokračujú.
Podnikateľa Špecializovaný trestný súd odsúdil ešte v roku 2015 na deväť rokov väzenia. Definitívne slovo však musí povedať Najvyšší súd a ten sa k tomu dostal až dnes. Majský sa totiž zo zdravotných dôvodov doteraz nedostavil ani na jedno jediné pojednávanie najvyššieho súdu.
Vlani v marci Majského stíhanie vzhľadom na jeho zdravotný stav prerušili. Tento rok sa však stíhanie obnovilo, čo zaskočilo aj jeho advokáta Filipa.
Viac ako 500 miliónov korún
Kauza sa podľa dozorujúceho prokurátora Úradu špeciálnej prokuratúry začala krachom spoločností Horizont a BMG Invest koncom roka 2001. Škodu vyčíslil na 488 miliónov korún plus ďalších 40 miliónov v hotovosti.
„Iniciatívou Majského bolo vytĺcť zo skrachovaných spoločností posledné aktíva prostredníctvom bielych koní - Pachingera a Brtvu - cez schránkové spoločnosti z daňových rajov, ktoré sa pokúšali infiltrovať do spoločností BMG a Horizont. To sa im formálne darí a celá vec sa končí sfalšovaním zmlúv a vybratím 53 miliónov korún v hotovosti,“ uviedol v minulosti pred súdom.
Brtvu s Pachingerom odsúdil Najvyšší súd už pred dvoma rokmi, keď Majského vylúčil na samostatné konanie. Prvý dostal deväť a druhý sedem rokov. Dávid Brtva je už od augusta 2018 na podmienku na slobode, keďže si väčšinu trestu odsedel už vo vyšetrovacej väzbe, aktuality.sk
Po štyroch rokoch na finančnom riaditeľstve končí šéf sekcie zodpovednej za boj s daňovými podvodmi Ladislav Hanniker.
Hanniker nastúpil ako šéf na jeseň 2016. Vo funkcii nahradil Daniela Čecha, ktorý odišiel na vlastnú žiadosť.
Hanniker na stoličku generálneho riaditeľa sekcie boja proti podvodom a analýzy rizík prišiel z pozície generálneho riaditeľa sprostredkovateľskej spoločnosti Winners poistenie. Svoj odchod z finančného riaditeľstva pre Aktuality.sk potvrdil sám Hanniker. „Od dnes nie som zamestnancom finančnej správy,“ uviedol.
Na otázku, prečo na svojom poste skončil, Hanniker neodpovedal. Finančná správa zatiaľ nepovedala, kto nastúpi na pozíciu šéfa sekcie po Hannikerovi, ani to, z akého dôvodu Hanniker odchádza, aktuality.sk
Firma Noesis Strategies, kde má člen transparentného Matovičovho kabientu Holý väčšinu, získala zákazky od štátnych Železníc Slovenskej republiky (ŽSR) na prelome rokov 2018 a 2019 ešte za vlády Petra Pellegriniho (vtedy Smer-SD). Za jednu z nich zaplatil štátny podnik 299-tisíc eur, druhá stála 49-tisíc eur.
Kollár aj Matovič boli zaHolého stranícky šéf Kollár, ktorý sa donedávna hrdil titulom Mgr. za skopírovanú diplomovku, sa k inkriminovaným analýzam vyjadril opakovne v júlovej diskusnej relácii Na telo.
„Ja ju neutajujem. Keď sa môže, nech sa zverejní. Keby som ja o tom rozhodoval, tak sa zverejní. Môžem sa na to opýtať. Za seba nemám žiadny problém, aby sa zverejnila,“ dušoval sa Kollár.
Na otázku, či prikáže Holému, aby so zverejnením súhlasil, sebavedomo dodal: „Kľudne to poviem pánovi Holému.“
Keď sa redakcia pýtala predsedu Sme rodina, či s Holým hovoril, neodpovedal.
Už skôr sa k zverejneniu analýz vyjadroval v diskusnej relácii Na telo aj premiér Matovič. Na otázku, či analýzu treba zverejniť, premiér reagoval, že je za jej zverejnenie. Úrad vlády však na naše otázky nereagoval.
V rozpore s verdiktom súdu
Po verejnom prísľube predsedu vlády Matoviča a šéfa Národnej rady Kollára si redakcia Aktuality.sk znova vypýtala analýzy od ŽSR. A opäť narazila.
Štátny podnik totiž oslovil Noesis Strategies s novou žiadosťou o udelenie súhlasu na sprístupnenie analýzy. A firma znova nesúhlasila. „Na základe výzvy ŽSR spoločnosť Noesis Strategies písomne dňa 20. júla vyhlásila, že ako osoba oprávnená podľa osobitného predpisu (autorský zákon) nesúhlasí so sprístupnením diela,“ odpísali ŽSR.
Ďalšia argumentácia železníc bola prakticky totožná s argumentáciou, ktorú použili v minulosti. „Predmetné dielo je individualizovaným a jedinečným výsledkom tvorivej činnosti (...) Dielo ako celok napĺňa všetky znaky autorského diela,“ zdôvodňovali ŽSR, prečo analýzy za 350-tisíc eur nemôžu zverejniť.
Argumentácia železníc však kríva a de facto nerešpektuje právoplatné verdikty súdov. Tie v minulosti odmietli zatajovanie auditu v Trenčíne, kde sa využila rovnaká taktika, teda odvolanie sa na ochranu autorských práv. S vyššie uvedenou námietkou sa však ŽSR nevysporiadali a trvali na vlastnom výklade infozákona.
Faktom je, že ak by vicepremiér Holý ako väčšinový majiteľ súhlas udelil, verejnosť by si mohla pozrieť analýzy za státisíce eur aj bez toho, aby ŽSR rešpektovali rozhodnutia súdov v iných prípadoch.
Holého vykrúcačky
Holý nesúhlasil so zverejnením analýz už v čase, keď neúspešne ašpiroval na ministerský post. Do 5. mája tohto roka bol totiž nielen väčšinovým vlastníkom, ale aj jedným z konateľov Noesis Strategies, pričom v obchodnom registri je poznámka, že druhý konateľ mohol konať iba spolu s Holým.
A zdá sa, že podpredseda vlády dohliadajúci na právnické a konzultačné služby pre štát, čo v praxi znamená aj kontrolu zákaziek na externé právnické a poradenské služby za desiatky až stovky miliónov eur, nesúhlasí ani dnes.
Hoci sa Holý po nástupe do kresla vicepremiéra musel vzdať konateľstva, stále je väčšinovým majiteľom. Stoličku konateľa obsadil mediálne neznámy Miroslav Frehár, ktorý má rovnaké právomoci ako jeho predchodca, čo znamená, že druhý konateľ nemôže konať bez Frehárovho súhlasu.
Pri takto nastavených pravidlách si možno iba ťažko predstaviť, že by vysoký štátny funkcionár zveril konateľstvo vlastnej firmy do rúk neznámeho človeka, voči ktorému nemá dôveru. A že by konateľ postupoval v rozpore so želaním majiteľa Holého.
Keď sme sa chceli opýtať na okolnosti nesúhlasu – teda kto a prečo rozhodol o nevydaní súhlasu na zverejnenie analýz – žiaden kontakt na Noesis Strategies sme na webe nenašli. Firma profitujúca na štátnych zákazkách nemá ani vlastný web.
Redakcia poslala otázky aj vicepremiérovi Holému. Otázky zaslané cez aplikáciu Whatsapp sú síce označené ako prečítané, Holý však na ne od 14. júla neodpovedal.
Nezverejnené analýzy nie sú jediným Holého problémom. Podozrenia vyvolávajú aj samotné súťaže, na základe ktorých železnice vybrali víťaza a následne zaplatili 350-tisíc eur. ŽSR obstarávali dodávateľa analýz zjednodušenou metódou prieskumu trhu, pri ktorej sa nemôže zúčastniť ktokoľvek. Obstarávateľ, v tomto prípade železnice, si sami vyberali, koho oslovia so žiadosťou o ponuku.
Ponuky následne poslali firmy Noesis Strategies a Empiria Tax patriaca Jurajovi Poórovi. Hoci si spoločnosti v prieskume trhu konkurovali, obe si nakoniec prišli na svoje. Na analýze za 299-tisíc eur sa totiž Empiria Tax podieľala ako subdodávateľ víťaznej Noesis Strategies, aktuality.sk
Marek Vagovič: Kyselica sa môže vrátiť do parlamentu. Podmienečne
Odchod Lukáša Kyselicu je logickým vyústením kauzy, ktorá ohrozovala dôveryhodnosť vládnej koalície viac ako sporné diplomovky. Podľa zainteresovaných však existuje dôkaz, že ako vojenský tajný odmietol zbierať špinu na kľúčových ľudí v OĽaNO. Kyselica pokračoval ako šéf tímu Gorila v práci, ktorú začal jeho predchodca Marek Gajdoš. Obaja chceli dotiahnuť tento citlivý prípad do úspešného konca. Aj Kyselica však narazil na odpor nadriadených a špeciálneho prokurátora Dušana Kováčika. Napriek tomu neohol chrbát a trval na svojom.
Aj vďaka Kyselicovi je dnes na svete znalecký posudok, ktorý potvrdil autentickosť hlasov na zvukovej nahrávke Gorila. Čiže aj Fica a Haščáka.
Keď odchádzal Kyselica z polície, mal povesť čestného muža, ktorý stojí na strane spravodlivosti. Od Igora Matoviča dostal ponuku ísť do politiky, ktorú aj využil. V tom čase ho už pritom niekoľko mesiacov preverovali vojenskí tajní, pre ktorých začal pracovať v rovnakom čase, ako sa rozhodol pre politickú činnosť.
Nikomu o tom nepovedal, čo bolo formálne v poriadku. Príslušník tajnej služby by mal mlčať aj pred vlastnou manželkou. Lenže politika je aj vecou elementárnej dôvery. V prvom rade k Matovičovi, ktorý ho oslovil, aby pomohol OĽaNO. V tom čase na tom hnutie nebolo dobre, preferenčne sa potácalo okolo hranice vstupu do parlamentu.
Kyselica bol určite posilou, o čom svedčí aj vysoký počet preferenčných hlasov, ktoré získal vo voľbách. Zjavne s tým nepočítal, takže si nechal aj úväzok u tajných, keby to náhodou s OĽaNO nevyšlo.
Kyselica sedel na dvoch stoličkách, ktoré sa navzájom vylučujú, čo bola chyba. Buď sa nemal upísať tajnej službe, alebo nemal prikývnuť Matovičovi. Vystavil sa tak aj konfliktu záujmov, ktorý bol neudržateľný. Ak už sa rozhodol, že bude kvôli príjmu (a výsluhovému dôchodku) robiť aj pre tajných, mal sa s nimi rozlúčiť najneskôr 1. januára, aby mal ukončený kalendárny rok.
A potom sa dohodnúť s Matovičom na platenom angažmáne pre OĽaNO, čo aj bolo predmetom diskusií. Keďže Kyselica váhal s kandidatúrou do parlamentu, do úvahy prichádzalo aj miesto poslaneckého asistenta. Alebo poradcu pre bezpečnostnú oblasť. Až tak zle na tom zase OĽaNO nebolo, aby nedokázalo zaplatiť človeka, o ktorého služby malo eminentný záujem. A ktorého potom vytiahlo po voľbách do vysokej funkcie.
O agentovi Kyselicovi nevedeli ani Jaroslav Naď a Roman Mikulec, čo tiež nie je prejav dôvery, aj keď formálne to bolo v poriadku. Obaja sa totiž stali terčom šikany štátnych orgánov s krytím Smeru. Preto je aj politicky ťažko pochopiteľné, že práve Kyselica išiel k tajným, ktorých riadil skompromitovaný Ján Balciar. Pol roka pred voľbami a v situácii, keď vyzval tento typ ľudí na férovku v drese OĽaNO.
Kyselica urobil sériu nevynútených chýb, ktoré sa nedajú zrozumiteľne vysvetliť ani obhájiť. Aj preto sa rozhodol promptne odstúpiť z funkcie štátneho tajomníka ministerstva vnútra, čo treba oceniť. Pre jeho ďalšie pôsobenie vo verejnom živote je však rovnako dôležité aj to, ako sa správal počas pôsobenia u vojenských tajných. No keďže ide o utajované skutočnosti, komentátor kráča v tomto prípade po tenkom ľade.
Zbieranie špiny
Bez zverejnenia detailov je možné napísať len to, že Kyselica mal u tajných špeciálny status, o ktorom vedeli štyria ľudia. A že pôvodne tam prišiel s ambíciou odkrývať ekonomickú trestnú činnosť.
Podľa zainteresovaných však existuje dôkaz, že vedenie služby, ktorú riadil Balciar, ho žiadalo, aby zbieral špinu na Naďa aj Mikulca, aby sa po voľbách nedostali do ministerských funkcií. Kyselica to vraj odmietol.
No keďže sme tento dôkaz z logických dôvodov nevideli, bolo by nezodpovedné vynášať akékoľvek závery. Môžeme len veriť alebo neveriť – až kým ho niekto nepustí do obehu podobne ako hlas podobný Ficovi. Overiť, s kým hral u tajných Kyselica, by bolo možné aj cez jeho personálny spis, respektíve správy o činnosti. No nič také už údajne neexistuje, pričom o dôvodoch môžeme len špekulovať.
Pellegrini vedel
Ak by sa však dopustil niečoho nekalého, bývalé vedenie vojenských tajných by to už zrejme využilo, keďže Kyselica má aj po odchode z ministerstva dôveru Matoviča, Naďa aj Mikulca.
Pravdepodobnejšie sa preto javí, že niekto pozametal stopy preventívne, lebo ho ten spis (správy) usvedčoval z neprípustného konania. A kompromitoval. Aj v tomto prípade však ide zatiaľ len o domnienky.
No je zaujímavé, že Pellegrini sa mal v kuloároch vyjadriť, že na vnútre sú toxické nominácie, ktoré môžu Matovičovi vybuchnúť, už pred viac ako mesiacom. Vtedy ešte o ničom nevedeli novinári ani politici OĽaNO.
Kyselicov odchod z ministerstva je logickým vyústením kauzy, ktorá ohrozovala dôveryhodnosť vládnej koalície viac ako sporné diplomovky. Otázne je, či sa môže teraz vrátiť do parlamentu ako poslanec.
Môže, keďže ho tam posunuli voliči, ale podmienečne. Ak by sa ukázalo, že nehovorí o svojej minulosti pravdu, niečo dôležité zamlčal alebo by vyplávali na povrch dôkazy, ktoré ho usvedčujú z opaku, mal by sa vzdať mandátu, aktuality.sk
Branislav Delej v minulosti šéfoval vojenskej nemocnici, minister vnútra Roman Mikulec si ho vybral za šéfa Nemocice sv. Michala opradenej škandálmi. Stôl za 8-tisíc či lavice za tisíce eur. Aj také kúsky nakupovala bratislavská Nemocnica sv. Michala pod vedením dnes už bývalého šéfa Mariána Križka. Kým bývalý námestník exriaditeľa bratislavskej fakultnej nemocnice Richarda Rašiho (predtým Smer-SD, dnes Hlas-SD) zarábal ako vrcholový manažér zariadenia patriaceho pod ministerstvo vnútra desaťtisíce eur ročne a obhajoval kontroverzné nákupy, nemocnica sa prepadávala do miliónových strát.
- Váš predchodca v kresle šéfa Nemocnice sv. Michala Marián Križko si písal s Marianom Kočnerom o tendri na nákup budovy. Vy ste s Kočnerom niekedy komunikovali?
- Považujete komunikáciu Križko – Kočner za štandardnú alebo, naopak, neprípustnú?
- Aké to je nastúpiť ako riaditeľ do nemocnice spájanej so škandálmi?
- Čo negatívne ste ako riaditeľ objavili?
- Nemocnica sv. Michala je jediná na Slovensku, ktorá vykazuje stratu na úrovni polovice svojich príjmov. Ako rýchlo by sa mohla situácia začať meniť?
Každému hovorím, že do roka a do dňa chcem, aby bola nemocnica na nule. A potom chcem, aby šla do zisku. Hoci nemám záujem venovať sa minulosti, dennodenne nachádzam nových kostlivcov.
- Nemocnicu preslávil tender na vybavenie nemocnice za vyše 22 miliónov. Okrem porušení zákona bol predražený a bývalý riaditeľ Križko odmietal sprístupniť dôležité dokumenty z nákupov. Konali by ste inak?
Ide o roky 2014 a 2015. Nechcem sa vyjadrovať k niečomu, pri čom som nebol. Je to pre mňa uzavretá kapitola. Ak má niekto pochybnosti, že niečo bolo predražené, existujú orgány, ktoré to môžu preveriť. Každému poskytneme všetky informácie. Pre mňa sa však začína etapa riadenia nemocnice 14. májom 2020.
- Čo ak sa na kontroverznú prax z minulosti chce pozrieť verejnosť? Zmení sa prístup nemocnice, ktorá sa v minulosti snažila utajiť všetky informácie?
Myslím, že prístup vedenia nemocnice je už teraz iný. Ja pracujem transparentne a ukážem vám všetko, čo bolo vykonané za môjho pôsobenia, teda po 14. máji 2020.
- Staršie informácie nie?
Primárne ukážem to, za čo zodpovedám. Rovnako staršie informácie, ak ma požiadajú v zmysle zákona. Novinárom aj verejnosti. Prišiel som nemocnici zlepšiť meno a garantujem, že bude vlajkovou loďou transparentnosti na Slovensku. Nech príde ktokoľvek, ukážem mu, čo, za koľko a prečo nakupujeme, prečo niečo robíme tak alebo onak.
Nebol by som ale rád, keby sme sa donekonečna vŕtali v minulosti. Viem, že minister Mikulec navrhol opätovné preverenie, ale mňa prioritne zaujíma čas od 14. mája a to, aby bola nemocnica počas môjho vedenia na nule alebo v plusových číslach.
- Z informácií z minulosti by mohli čerpať napríklad orgány činné v trestnom konaní, ktoré sa zatiaľ ako jediné nemocnicou hĺbkovo nezaoberali. Nech sa páči, majú dvere otvorené. Neplánujem z toho síce robiť nejaký deň otvorených dverí, ale kompetentní budú mať možnosť nahliadnuť do dokladov.
- Ste teda ochotný ukázať Kočnerovu ponuku na predaj priestorov, ktorú bývalý riaditeľ Križko ukázať nechcel?
Neviem o takej ponuke, ani neviem, či tu taká vec je. Pochybujem, ale ako hovorím, nikdy som po nej nepátral, ani ma nezaujímala.
- Ak existuje, bol by problém ju zverejniť?
Ak ponuka, resp. ponuky existujú, nemám problém ich zverejniť. Počítače a všetko, čo som prebral, boli však také „čisté“, že naozaj neviem, či sa tu nachádzajú nejaké Kočnerove ponuky.
- Skartovali sa v minulosti doklady spojené s kauzami nemocnice?
Ťažko povedať. Nemám o tom žiadne informácie.
- Okrem dokladov sme v minulosti chceli vidieť aj tovar, ktorý nemocnica nakúpila, ako boli napríklad stoly za 8-tisíc eur či lavičky za 5-tisíc. Váš predchodca Križko to vždy odmietol. Ako sa k tomu staviate vy?
Ja ani neviem, že sa tu nakupovali veci za také ceny. Ak máte také informácie, dajte to preveriť orgánom činným v trestnom konaní.
- Čo ak to bude chcieť riešiť niekto iný vrátane médií? Umožníte im, aby sa pozreli na stoly či lavičky za tisíce eur?
Budem vždy postupovať v zmysle zákona. Povedzte, čo chcete vidieť, zavoláme ľudí, ktorí sú za to zodpovední a ja sám budem zvedavý na to, ako vyzerá stôl za 8-tisíc eur.
Sedím tu pomaly 20 hodín denne a riešim aktuálnu situáciu. Riešim predražené lieky, predražené kancelárske potreby… Každý jeden nákup, ktorý tu bol, bol jednoznačne predražený.
- Čo bude so spomínanými cenami liekov? Podľa NKÚ nemocnice na Slovensku znižovali nákupné ceny, iba v Nemocnici sv. Michala stúpli ceny štvornásobne.
Lieky sa často kupovali cez nastrčené firmy a za predražené sumy. Tie však postupne odstrihneme a lieky budeme kupovať priamo od oficiálnych dodávateľov, ktorí ponúknu najlepšie ceny.
- Odkiaľ malo bývalé vedenie peniaze na predražené nákupy, keď je nemocnica v strate?
Nemocnica mala peniaze z predaja areálov na Patrónke a nemocnice na Ulici Fraňa Kráľa, tie sú však komplet minuté. Prikrývali sa oveľa väčšou perinou, než v skutočnosti mali.
- Na čo sa peniaze minuli?
Najmä na krytie strát pri prevádzke.
-Kko hodnotíte predaj areálu bývalej vojenskej nemocnice na bratislavskej Patrónke, ktorý napokon získala firma ESET za 26 miliónov eur?
Pracoval som vo vojenskej nemocnici, poznal som ten areál. Podľa mňa sa to určite predalo pod cenu. Niekdajší minister vnútra Robert Kaliňák (Smer-SD) to predal tak, ako to predal, neprináleží mi, aby som to hodnotil.
- Urobili ste po príchode do nemocnice aj nejaké personálne zmeny?
V prvé dni som prepustil niekoľko zamestnancov z vedenia. Všetkých námestníkov okrem dvoch. Všetci odišli po vzájomnej dohode.
- Vo vedení bol aj Ján Kudrík, ktorý nám pôvodne ukázal časť ponúk z tendrov v nemocnici, neskôr doklady ukázať odmietol, nakoniec si zablokoval telefónne číslo a nevedeli sme sa mu dovolať. Podľa obchodného registra vystupuje v dcérskej firme nemocnice Excimérové centrum. Zostal na svojej pozícii?
Ján Kudrík už pre nemocnicu nepracuje, ukončil pracovný pomer medzi prvými. Čo sa týka Excimérového centra, neviem, prečo bolo založené. Aktuálne prebieha proces jeho zrušenia. Ľudí, ktorí sú tam v obchodnom registri – Stračiak, Kudrík – som prepúšťal v prvej fáze.
-Keď ste ich prepúšťali, snažili sa obhajovať postup nemocnice či vlastné kroky?
Nikto sa nesnažil obhajovať svoje kroky. Moje argumenty boli také silné, že boli radi, že podpísali dohodu o ukončení pracovného pomeru.
- Mesačná strata nemocnice bola pol milióna eur. Bola výsledkom neschopnosti alebo mohla mať svoj účel?
Boli tu veľmi zle nastavené manažérske procesy. Robili sa predražené nákupy, nesledovala sa ekonomika. Predchádzajúce vedenie vedelo, že stratu vie pokryť z predaja spomínaných nemocničných areálov alebo navýšenými investíciami od ministra Kaliňáka. A možno ju robili aj účelovo. Mňa zaujíma jediné – nastaviť systém tak, aby negeneroval stratu.
- Je strata iba v položkách nákupov alebo aj vo výkonoch? Odborníci nemocnicu prirovnávajú k poliklinike a tvrdia, že nie je využitý jej potenciál. Popoludní tu podľa nich máte problém zohnať lekára, urgent nefunguje dobre.
Treba si pozrieť čísla. Urgent tu vždy fungoval a funguje. Včera som riešil na porade s primármi, že popoludní máme málo pacientov. Nastavíme to tak, aby boli ambulancie využité aj v tomto čase.
Poliklinikou nie sme, poliklinika nemá lôžkovú časť, my ju však máme. Preto sme nemocnica. Pravdou je, že sa sem nedostal každý. Ak ľuďom pristavíte 100 autobusov, 99 bude starých a jeden nový, všetci sa budú chcieť dostať do toho nového. Ale to nie je únosné, preto musia byť pacienti regionálne priradení k nemocnici. A treba akceptovať, že Nemocnica sv. Michala je špecifická tým, že prioritne poskytuje zdravotnú starostlivosť silovým zložkám.
- Cieľom exministra vnútra Kaliňáka pri otváraní novej nemocnice bolo mať v zariadení 10 percent silových zložiek a 90 percent bežných pacientov. Podarilo sa to?
Nemám detailne naštudované tieto čísla. Myslím, že 80 percent sú civili a 20 percent silové rezorty.
- Je dobre, že nemocnica nespadá pod ministerstvom zdravotníctva?
Nemocnica prioritne plní účel, na ktorý bola zriadená. Zriadili si ju rezorty. Podobné nemocnice sú aj v Prahe, Budapešti a po celom svete. Potrebujeme špeciálne vyšetrenia, prehliadky pre príslušníkov z rôznych zložiek a to sú špecifiká, ktoré treba rešpektovať.
- Inštitút zdravotnej politiky tvrdil, že nemocnica nakúpila špecializované prístroje za vyššie ceny a prípadne vo vyššej kvalite, ako potrebovala. Nebolo by lepšie, keby boli nákupy pod centralizovaným dohľadom štátnych analytikov?
Samozrejme, že sa to malo kontrolovať a mali to riešiť zodpovedné orgány. Faktom je, že Inštitút zdravotnej politiky bol po príchode nového ministra zdravotníctva zrušený. Ľudia, ktorí tam sedeli, tam už nie sú, takisto sa zmenilo vedenie ministerstva.
- Minister Marek Krajčí (OĽaNO) tvrdí, že chce mať z inštitútu výkladnú skriňu napriek tomu, že z neho odišlo 11 ľudí vrátane šéfov. Benchmarking by mal pokračovať aj s novým obsadením. Mala by Nemocnica sv. Michala vychádzať napríklad pri nákupoch z cenových či kvalitatívnych parametrov nastavených inštitútom?
Ak sa vedenie ministerstva rozhodne, že sa bude v zdravotníctve obstarávať „umbrellovým systémom“, budem šťastný, keď mi dodajú potrebné prístroje a nebudem musieť nič obstarávať. Ak sa bude nakupovať tu, všetko bude transparentné a zverejnené. Nemám záujem, aby bolo čokoľvek predražené čo i len o jeden cent.
- Viete, prečo si vás minister Mikulec vybral?
Asi preto, že som takúto funkciu už robil v bývalej vojenskej nemocnici. Zrejme som to robil z jeho pohľadu dobre a mal som k tomu vzťah. Som vyštudovaný vojenský lekár a podstatnú časť svojho života som odrobil v tomto podsektore. Následne som sedemnásť rokov úspešne viedol súkromnú kliniku, ktorú som založil. Asi to boli kľúčové dôvody.
- Máte medzi sebou vzájomnú dôveru?
Určite. Jednou z mojich hlavných požiadaviek bolo, aby som mal nielen jeho podporu, ale aj podporu ministra obrany Jaroslava Naďa (OĽaNO). Aby ako akcionári riešili veci, ktoré treba riešiť.
- Hovorili ste o kostlivcoch v skrini. Akých ste našli?
Predražené nákupy, rozbehnuté tendre, ktoré nakoniec našťastie neboli dotiahnuté, rekonštrukcia nemocnice v Košiciach za 6,5 milióna eur, na ktorú mali byť alokované peniaze, ale žiadne sme nedostali, hoci rekonštrukcia prebehla.
Sú tu kostlivci, ktorých človek objavuje každý deň. Zmenou vedenia sme však mnoho tendrov zrušili a kostlivcov upratujeme.
-Postúpili ste nejaké informácie orgánom činným v trestnom konaní?
Snažím sa to riešiť zatiaľ tu, v nemocnici. Zrušiť tendre a niektoré zmluvy. Nemal som zatiaľ problém, ktorý by som riešil s orgánmi činnými v trestnom konaní. Vždy sme sa dohodli s druhou stranou na ukončení zmluvy alebo ukončení tendra. Ak niečo treba obstarať, obstaráme to novým tendrom transparentne.
- Bol s nejakou zmluvou problém?
Problém sú nájomné zmluvy v budove oproti, ktorú nemocnica kúpila aj so záväzkami a nájomnými zmluvami predchádzajúcich majiteľov. Niektoré nájomné zmluvy sú nevýhodné. K zmene nájmu je tam klauzula „po vzájomnej dohode“. A na zvýšení nájmu sa nájomníci spravidla dohodnúť nechcú. To budú musieť riešiť právnici.
Nevýhodná je aj zmluva s E-BA tpz, ktorá stále robí servis všetkých prístrojov, čo chceme zrušiť. Ak sú v nemocnici prístroje od Siemensu, nevidím dôvod, aby nám technikov zo Siemensu posielala firma E-BA tpz – jednoducho chcem, aby to robili napriamo. Zmluvu rozoberáme na drobné, žiadame cenové ponuky od dodávateľov, chceme zmluvy podpisovať priamo s nimi a zmluvu s E-BA tpz zrušiť.
Zmluva, resp. zmluvy sa však nedajú zrušiť zo dňa na deň, keďže firma E-BA tpz zabezpečuje servis všetkých prístrojov. Hoci sú pre nemocnicu nevýhodné, zatiaľ ich musíme dodržiavať. Podľa doterajších rokovaní však firma E-BA tpz nebude mať problém túto zmluvu ukončiť.
- Posledná zverejnená zmluva nemocnice je s advokátkou Luciou Flochovou, ktorá pracovala pre Dušana Repáka – dlhoročného advokáta Ivana Kmotríka a Jozefa Majského, ktorý zastupoval aj viaceré schránky blízke Marianovi Kočnerovi. Ako sa nemocnica k Flochovej dostala?
Urobili sme výberové konanie. Doteraz sme mali viacero externých firiem, mesačné náklady boli asi 17,5-tisíc eur. Rozhodli sme sa obstarať jednu firmu, ktorá to bude zastrešovať a nás to bude stáť zhruba tretinu mesačne. Včera som s ňou podpísal zmluvu.
- Považujete za problém, že advokátka Flochová s Kmotríkom a Jurajom Bugalom napáda protischránkový súd?
Počujem to prvýkrát. Jej cenová ponuka bola najnižšia, boli oslovené viaceré kancelárie. Robil to námestník. Ja sa do toho ani nechcem miešať, aby niekto nepovedal, že som to ovplyvňoval. Párkrát som bol s pani Flochovou, rozprával som sa s ňou, jej reakcie boli právne na úrovni a rovnako jej správanie. Právnici zastupujú kadekoho. Keď médiá rozoberajú, že dnes robí pre Ďurka a zajtra bude robiť pre Ferka, tak to je vec médií. Ale verím, že odbornosť je na mieste a je to úplne v poriadku.
-Ak by jej okresný súd vymeral pokutu za to, že v konflikte záujmov zapísala do protischránkového registra svojho de facto šéfa Dušana Repáka, bol by to pre vás problém?
Nie som právnik, nerozumiem tomu. Budem ju hodnotiť podľa práce, ktorú bude robiť pre nás. Nebudem sledovať jej ďalšie kroky. Neviem, kto je Repák, pokiaľ viem, tak u neho má len sídlo svojej spoločnosti. Viem, kto je Kmotrík, vídam ho na športových podujatiach. Nie som človek, ktorý sa hrabe v špine, to ma naozaj nezaujíma. Zaujíma ma moja práca. Budem ju robiť čisto a transparentne. Každého budem hodnotiť podľa odbornosti, prístupu a podľa ceny.
- Stravovanie v Nemocnici sv. Michala už nezabezpečuje firma DKT System, ale firma M&M Investments. Ako prebehla zmena prevádzkovateľa jedálne?
DKT System stravovanie nezabezpečuje preto, lebo im skončila zmluva. Novú súťaž začalo predchádzajúce vedenie v januári, vyhrala firma M&M Investments. Predložil mi to bývalý námestník s tým, že je tu vysúťažená nová firma, lebo firma DKT System oznámila, že končí. Hrozilo, že keď tu nebude strava, nemocnicu môžeme zavrieť. Bol to jeden z veľkých kostlivcov. Zmluvu som v zmysle zákona musel podpísať už ja.
- Medzi DKT System a M&M Investments existuje viacero prepojení. Víťaz si uvádza rovnakú adresu ako DKT System, zakladateľ M&M Investments býva o tri domy ďalej ako otec majiteľky DKT System Peter Kubík. M&M Investments tiež
prebrala reštauráciu firmy DKT System. Kontroloval to niekto pred podpisom zmluvy?
Ja určite nie. Ale také informácie sú zaujímavé. Ako som už spomínal – ide o dedičstvo po bývalom vedení, nie je to moje maslo.
- Sú to pre vás rizikové informácie?
V prvom rade takéto informácie musím mať. Ako riaditeľ nemocnice však nemám čas sa takýmito vzťahmi zaoberať. Ak také informácie budeme mať a budú pre nás neprijateľné, budeme sa snažiť zmluvy ukončiť.
- Plánujete na základe týchto informácií podniknúť nejaké kroky?
Zatiaľ nie som spokojný s tým, čo tu produkujú. Určite je to vec, na ktorú sa pozriem bližšie.
- Pozeráte sa aj na poskytovanie služieb agentúrami ponúkajúcimi služby verejného obstarávania?
Konzultoval som túto oblasť s odborníkmi. Minulý týždeň som prijal odborníka na verejné obstarávania, aby túto prácu robil on. Vzhľadom na to, že toho treba robiť veľa, budeme mať aj externú firmu na väčšie tendre.
- Zo správy NKÚ: 100 eur starostlivosti stojí nemocnicu až 192 eur, najviac na Slovensku. Využitie lôžok, tzv. obložnosť je 48 %, najmenej na Slovensku. Aké sú vaše ciele?
Zlepšiť to (úsmev).
Prvýkrát počujem tieto čísla. Všetko budeme tlačiť s cenou dole, prijmeme účinné manažérske opatrenia. A bude to 100 : 100. A keď sa prehupneme „nad hladinu“, tak tie náklady budú pod 100 (úsmev), aktuality.sk
Nikomu som ani len facku nedal, nieto že by som si vraždu objednal, dušoval sa dnes na súde starosta Dolného Chotára. Súdia ho za objednávanie vrážd u mafie. Keď človek počúva starostu Dolného Chotára na súde, nadobudne pocit, akoby prehovoril svedomitý farmár a nie človek obvinený z objednávania vrážd u mafie.
„Pani sudkyňa, ja som ešte nikomu ani facku nedal,“ vyhlásil dnes František Dora na súde. Dušoval sa, že ani sám si nevie vysvetliť, prečo ho s vraždami spájajú, prečo mu svedkovia chcú uškodiť a zamotali ho do kauzy. So sátorovcami vraj nikdy nič nemal spoločné.„Prisahám Bohu, nech umrem,“ snažil sa dať svojim slovám váhu. Prvé kontakty s mafiánmi opisoval vyslovene romanticky.
Dora pripustil, že ako o prvom spomedzi sátorovcov počul o ich bývalom zástupcovi bosa Andorovi Reiszovi, ale nie v súvislosti s akciami mafie. Reisz mu mal vraj pomôcť inak. Dora sa ešte na prelome milénií pokúšal kúpiť stroje skrachovaného družstva v Tomášikove, ale tie zadržiaval exekútor. Reisz s ním dobre vychádzal, tak Dorovi známi požiadali Reisza, aby s exekútorom sprostredkoval stretnutie.
Mimochodom, išlo o exekútora Zoltána Slobodu, ktorý o niekoľko rokov neskôr zmizol a nie je vylúčené, ze v tom majú prsty práve sátorovci.
Práve Ándor Reisz mal do Dorovho Dolného Chotára prvý raz došikovať aj samotného bosa skupiny Lajosa Sátora. Reisz totiž cez dedinu jazdieval do Nových Zámkov a niekedy sa zvykol zastaviť u Doru.
„Na tejto ceste zastavil voz a bol tam Sátor. Ale, mne jeho meno nepovedali, vždy ho nazývali Ember (po slovensky Človek) alebo Kakukk (po slovensky Kukučka). Bolo mi to jedno, ani ma to veľmi nezaujímalo,“ tvrdil Dora na súde.
Ako to bolo s mafiánskym rančom
Ako je už roky známe, sátorovský gang si rovno na Dorovom pozemku za Dolným Chotárom budoval mafiánsky ranč v štýle Pabla Escobara. Výstavbu zastavili v roku 2002 potom, ako tam vtrhlo policajné komando a Sátorovi sa pred ním podarilo utiecť cez pole.
Dora dnes na súde vysvetľoval, že mafiáni najprv chceli v jeho dedine kúpiť starší dom, ale žiadny sa im nepáčil. Keď napokon Reisz ukázal Dorovi miesto, ktoré sa im zapáčilo, povedal im, že na pozemku má podiel po rodičoch, ale nehnuteľnosť nie je vysporiadaná.
„Ja som im to predať nechcel ani nepredal. Napriek tomu - bez stavebného povolenia - začali stavať. Keď som sa proti tomu ohradil, Ándor (Reisz) mi povedal, že to aj tak urobia. Že nech ani neuvažujem, že im dám ako starosta pokutu. Keď som medzičasom zistil, čo sú zač, tak som sklonil hlavu a odišiel,“ dušoval sa na súde starosta obvinený z objednávania vrážd.
Podľa jeho slov si síce sátorovci medzi sebou mysleli, že stavba je utajená, ale celá dedina vedela, čo sa na pozemku deje. Na stavbe totiž mali strážnika, ktorý keď sa opil, tak sa chvastal, že to stavajú chlapci z Dunajskej Stredy, teda mafia.
Dora: Zo Sátora som mal strach
Podľa slov starostu Dolného Chotára sa dlhodobo hľadaný mafián Sátor, ktorý mal zorganizovať 10-násobnú vraždu gangu pápayovcov v bare Fontána v Dunajskej Strede, často voľne pohyboval po ich obci.
Dora je poľovník a so svojimi kolegami ho často videli, keď sa vracali z lesa. Sátora jeho ľudia vraj buď len tak vyložili v dedine, alebo ho odtiaľ naopak viezli autom. Starosta sa dištancoval od toho, že by to bol on, kto pomáhal mafiánovi skrývať sa pred políciou.
„Ľudovít Sátor sa u mňa nikdy neskrýval,“ vyhlásil Dora s tým, že mafiánskemu bosovi ani nikdy nedal žiadne peniaze, ani mu nepožičiaval. „Ani som ho nežiadal, aby niekoho zlikvidoval. Keď sa dalo, tak som sa mu vyhýbal, mal som z neho strach,“ tvrdí po rokoch obžalovaný starosta.
Myslel si, že Sátor je SISkár
Starosta Dora dnes na súde spomínal príhodu, ako ho raz v noci vyhľadal doma Sátor. Prišiel za ním, aby išli spolu pomôcť vysokopostavenému sátorovcovi Zsoltovi Nagyovi alias Čontymu. Mafián totiž zapadol v horách s autom a nevedel si rady - Dora mal snežný skúter.
Dora dnes vyhlasoval, že sa mu nechcelo so Sátorom ísť a tak sa vyhováral, že nemá benzín a na prívesnom vozíku za auto mu nefungujú svetlá. Nepomohlo, vyrazili a pri Nitre ich zastavila dopravná hliadka.
„Sátor pozrel na mňa a usmial sa, aby som sa nebál. Keď prišiel policajt a vypytoval sa, kam ideme, Sátor vybral z tašky nejaký preukaz. Policajt pozrel a poďakoval, že nech pokračujeme, len nech si svetlo opravíme. Keď som sa ho pýtal, čo to ukázal, tak mi povedal, že preukaz SIS, lebo je jej pracovníkom,“ vyhlásil Dora. Odvtedy si teda vraj myslel, že je zamestnaný v tajnej službe a preto neveril, že je hľadaný políciou.
S mafiou vraj nemal obchody
Tak ako Dora odmieta nájomné vraždy, odmieta aj obchodovanie s mafiou. Tvrdí, že so Sátorom a Reiszom nemal žiadne obchodné aktivity a nedohadzoval im ani zákazky na výstavbu nájomných bytov v jeho dedine.
„Prebehlo riadne výberové konanie a súťaž, na ktorú bola zriadená výberová komisia a tá ju vyhodnocovala,“ argumentoval s tým, že on osobne bol mimo hodnotenia.
Fakt, že sa o zákazku zaujímala firma partnerky bosa sátorovcov Judita Csörgőová (bývalá predsedníčka miestnej organizácie Most-Híd v Gabčíkove) komentoval tak, že bola veľmi ambicióznou podnikateľkou, ktorá stavala byty aj v iných obciach.
Dora si o nej najprv myslel, že je čiperná podnikateľka, až neskôr sa vraj dozvedel, že paktovala s členom sátorovcov Kristiánom Kádárom, potom so Zsoltom Nagyom a napokon sa dala dokopy so Sátorom.
„Mala veľké ambície, prakticky ona chcela všetko,“ zhodnotil obvinený regionálny politik.
Dovolenka s bosom vraj nebola dovolenka
František Dora dnes poprel, že by bol v roku 2008 na spoločnej dovolenke s mafiánskym bosom Sátorom. Vraj nešlo o dovolenku, ale o akúsi pracovnú cestu. Práve spomínaná Judita Csörgőová mu mala povedať, že v Taliansku bude dražba stavebných strojov a nákladných áut, na ktorej si určite niečo vyberie.
„Ani som veľmi nechcel ísť, ale napokon som išiel. Vravel som, že zoberiem aj priateľku, že sa zmestíme. Ona bola proti tomu,“ vyhlásil Dora. Na jeho prekvapenie ráno prišla s autom, v ktorom už sedeli Sátor s deťmi. „Cúvnuť som už nemohol, tak som išiel. Ani si nechcem predstaviť, čo by sa mi stalo, keby som odmietol,“ dodal.
Dora však na dražbe podľa svojich slov nekúpil nič, aktuality.sk